Joseba Arregi

Joseba Arregi Aranburu (Andoain, Gipuzkoa, 1946ko maiatzaren 30a - Bilbo, 2021eko irailaren 14a) politikaria eta idazlea izan zen. Teologian eta Soziologian doktore zen. Lanak euskaraz eta gaztelaniaz argitaratu zituen. Bere bizitzako zatirik handienean jelkide izan ondoren, PSOErekin bat egin zuen azken urteetan. Anai-arrebak zituen Rikardo Arregi idazlea eta Begoña Arregi irakasle eta idazlea.

 Bizialdia 
Eusko Jaurlaritzako Hizkuntza Politikarako Idazkaritzako buru izan zen eta bi alditan Kultura sailburu (1984-1985 eta 1987-1995), baita Eusko Jaurlaritzaren bozeramaile ere. 

Kultura sailburu zela jaio zen Euskaldunon Egunkaria, Jaurlaritzaren laguntzarik gabe eta Arregiren aurkakotasunarekin: beste egunkari bat administraziotik sortzeko ekimena bultzatu, eta horren lanketan Jose Ramon Beloki jarri zuen. Haren emaitza izan zen Egunero izenareki banatu zen egunkari-zirriborro publizitario bat, Euskaldunon Egunkariaren jaiotzarekin batera banatu zena, baina ekimen hura hantxe hil zen, eta Euskaldunon Egunkariak jarraitu zuen  .

EAJren Gipuzko Buru Batzarreko buru eta Euskadi Buru Batzarreko kide izan zen. 1987an hautatu zuten lehenengoz Eusko-Legebiltzarkide eta legealdi hartan kargua hartu eta hilabete batzuetara utzi bazuen ere, 1990etik 2002 arte ez zion inoiz utzi legebiltzarkide izateari.

Jarduera politikoa irakaskuntzarekin eta jarduera intelektualarekin bateratu zuen. Euskal Herriko zenbait komunikabidetan ohiko zutabegile eta solaskide izateaz gainera, Euskal Herriari buruzko liburuak ere idatzi zituen, besteak beste La Euskadi invertebrada. 2000. urtean, Diego López Garridorekin batera, Ser nacionalista argitaratu zuen. Euzko Alderdi Jeltzalearen irizpide ofizialekin oso kritiko agertu zen eta geroago EAJtik atera zen. EAJ gobernutik kanporatzearen aldeko "Aldaketa" taldea sortu zuen beste batzuekin batera. Bere ibilbide politikoaren azken urteetan, PSErekin bat egin zuen.

Hala ere, 2014an Alderdi Popularrak proposatuta mintzatu zen Eusko Legebiltzarreko Autogobernu Lantaldean, autonomia estatutuaren erreformaren aurka, abertzaleek bakarrik nahi zutelakoan.

 Erreferentziak 

 Kanpo estekak 

Kategoria:Gipuzkoako politikariak
Kategoria:Eusko Jaurlaritzako bozeramaileak
Kategoria:Eusko Jaurlaritzako Sailburu ohiak
Kategoria:Eusko Jaurlaritzako Hezkuntza, Hizkuntza Politika eta Kultura Sailburuak
Kategoria:Eusko Legebiltzarreko legebiltzarkideak III. legegintzaldian
Kategoria:Jelkideak
Kategoria:Euskal idazleak
Kategoria:Andoaingo idazleak
Kategoria:Eusko Legebiltzarreko legebiltzarkideak IV. legegintzaldian
Kategoria:Eusko Legebiltzarreko legebiltzarkideak V. legegintzaldian
Kategoria:Eusko Legebiltzarreko legebiltzarkideak VI. legegintzaldian
Kategoria:Euskal Herriko espainiar nazionalistak
Kategoria:Euskal Herriko Unibertsitateko irakasleak
Kategoria:Bilbon hildakoak